
Alergând după o rază de soare 

Se târa prin vegetația putrezită de la poalele copacilor. Ploaia se 
oprise, dar picături grele continuau să se prelingă de pe frunze și 
tulpini, fiecare lovindu-i spatele chinuit cu un pleoscăit despre care 
avea impresia că se auzea de la kilometri depărtate. Apa acidă îi eroda 
învelișul protector, însă aceasta era ultima dintre grijile sale. 

Îşi pierduse laba piciorului stâng în cursul ultimei lupte, 
buricele degetelor de la mână îi erau topite, transformându-i degete 
într-un fel de cazmale groteşti, avea o deschidere largă în cavitatea 
toracică, o rană urâtă ce lăsa la vedere alcătuirea internă, și multe 
altele de care nu mai ținea cont. Închisese sistemul de diagnosticare cu 
mai multe zile în urmă, ca să economisească energie şi să scape de 
alarmele care îi răsunau în cap, ameţindu-l. Era rău, o ştia. 

Dar n-avea ce face. Era pierdut în afurisita de junglă, în plin 
sezon musonic, fără ordine precise sau direcție. Nu mai văzuse o 
creatură făcută sau nu de om de săptămâni întregi. Uneori avea 
momente când se îndoia că mai supravieţuise vreuna. Totuși continua 
să meargă. Bateriile erau pe terminate, avea nevoie de energie pentru 
a le reîncărca. Plafonul de nori părea să fie de partea inamicului, nu 
lăsa să treacă soarele decât pentru intervale scurte de timp și, până să 
ajungă el la peticele de lumină de pe sol, acestea deja dispăreau. 

Doar câţiva jouli i-ar fi fost de ajuns să se conecteze la unul 
dintre sateliții care supravegheau Pământul şi să vadă care mai era 
situaţia. Şi să localizeze un punct de prim ajutor. De când mutaseră 
centrul de comandă în spațiu, balanța se înclinase promiţător în 
favoarea lor. Trebuie să fi câştigat până acum, își tot spunea, ca o 
litanie menită să-i dea putere. Ce? Cum? De ce? Detaliile se pierdeau 
din memorie, pe măsură ce tot mai multe sisteme sucombau și zone 
din creier intrau în repaus. 

Întreaga energie, câtă mai rămăsese, era canalizată către 
sistemul locomotor, fiind mânat de o singură idee: soare. După ce 
plouase toată după-amiaza și întreaga noapte, avea mai multe șanse să 
dea de el dimineața, când cerul se mai lumina puțin, chiar dacă norii nu 
dispăreau niciodată complet. Așa că se târa spre răsărit, sau direcția în 
care spera că era răsăritul, era greu de spus. Sensul direcției nu-i mai 
funcționa cu obișnuita precizie. Orice copac cu trunchiul mai larg și 
care trebuia ocolit îl putea abate din drum. 


Încă un pas. Fiecare metru de teren parcurs era o mică victorie. 
Întinse mâna, se apucă de o rădăcină aeriană şi îşi trase corpul după ea. 
Ceva se agăţă și se rupse, dar nu se opri să investigheze. Dacă o făcea, 
se temea că avea să înțepenească acolo și să se transforme într-un 
suport pentru lianele cățărătoare de care se împiedica la tot pasul. 

Ceva sclipi la periferia câmpului vizual. La început crezu că era 
vorba un ciob de sticlă sau o oglindă, dar pe măsură ce își arcui încet 
gâtul, ca să poată privi în sus, şi își reglă senzorii vizuali, se lămuri că 
astfel de obiecte n-aveau ce să caute în junglă. Era o picătură de apă 
prinsă într-o pânză de păianjen ţesută sub o frunză mare cât o pălărie. 
O rază de soare se reflecta în ea. 

Copacii erau prea înalți și prea deşi ca să vadă spărtura din nori 
prin care se strecura raza, dar asta nu însemna că nu îi putea estima 
traiectoria. Activă un program de triangulare şi proiecție, apoi unul de 
calcul primar. Îşi consumă jumătate din energia aflată în dotare, însă 
acum ştia unde avea să se odihnească raza pe sol în următoarele 
minute, dacă viteza vântului se păstra constantă. 

Cam mult variabile, dar riscă. Dozându-și efortul, ca să ruleze cu 
un consum redus, se răsuci spre dreapta şi porni încet, dar sigur spre 
punctul critic, aflat la baza unui copac pe care altfel l-ar fi ocolit. Nu 
avea la dispoziție mult timp. Presupunând că erau corecte calculele, 
soarele avea să lumineze acel loc doar câteva minute, în cel mai fericit 
caz. Departe de a fi suficient, dar cum nu avea de ales trebuia să se 
mulțumească cu ce găsea. Capta câtă energie putea și mergea mai 
departe în căutarea următoarei raze de soare. Se părea că la atâta se 
redusese viaţa lui, asta până îşi reîncărca bateriile sau dădea de o 
sursă stabilă de energie. Uneori epuizarea își spunea cuvântul și era 
tentat să lase totul baltă, însă instinctul de supraviețuire era mai 
puternic. 

Zece metri. Nouă. Șase. Trei... trei... Avu nevoie de o pauză 
înainte de ultimul avânt. Așteptă timp de două respirații. Era mulțumit 
că dezactivase senzorii acustici şi nu auzea zgomotul de mașinărie 
stricată scos de plămânii suprasolicitați. O fracțiune de secundă 
aproape că îşi pierdu cunoștința, dar sistemul de avertizare îl trezi. Nu 
era încă gata să se dea bătut. 

Cu ultimele puteri, înaintă sprijinindu-se în coate și genunchi pe 
solul mâlos. Vedea milimetrii scurtându-se, dar parcă tot apăreau alții 
în loc. Mai avea puțin de tot... întinse mâna și încremeni cu programul 


rulând în gol. Ultimul gând, întrerupt în plin proces de formare, era un 
regret că nu avea să afle niciodată dacă ajunse suficient de aproape. 
Era deja prea târziu. 

Visă. Mai întâi un susur de apă curgătoare îi gâdilă urechile în 
locul răpăitului înnebunitor al ploii. Acestuia i se adăugă un ciripit vioi 
de păsărele. Nu le vedea, dar le simțea prezenţa în copacii din jur. Dacă 
se concentra puțin, le putea vizualiza semnătura termică. O căldură 
plăcută îl învăluia. Picoti în liniște, nederanjat de nicio misiune 
presantă. Oare acesta era paradisul? 

O adiere de vânt îi intră în nări, aducând cu ea particule de fum. 
Undeva în apropiere ardea ceva și nu era orice foc vegetal. Analizatorii 
chimici raportară urme de proteine animale. Cineva... gătea! Deschise 
ochii. Nu era un vis. Peisajul îşi recăpătase culorile vii de junglă 
tropicală. Observă că mâna i se odihnea într-un petec de iarbă luminat 
de soare. Îşi flexă degetele şi mută mâna un centimetru mai la dreapta 
ca să evite umbra aducătoare de moarte. 

Nu terminase de încărcat bateriile, dar sistemele se reporniseră 
singure în timp ce fusese deconectat. Cu zone de memorie şterse și 
instrucţiuni pierdute, lista priorităţilor i se schimbase. Își amintea de 
conflictul armat și nebunia care urmase. Misiunea lui însă rămânea în 
ceață, aşa că reveni la programul de bază: supraviețuirea. Avea toate 
simțurile la parametri normali, ceea ce însemna că şi sistemele de 
diagnosticare erau pornite, încercând să repare ce puteau. Dureri îl 
săgetau în toate părțile corpului. Gemu. Nu însemna decât că era încă 
în viaţă. 

Rezistă tentaţiei de a urmări pata de lumină, care se deplasase 
deja. Logica îi spunea că era mai important să îi găsească pe oameni, 
erau singura lui şansă. În starea în care ajunsese autonomia ieșea din 
discuţie. Și obosise. Nu i-ar fi stricat puţin ajutor. Se ridică greoi în 
coate, apoi în genunchi. Trebuia să facă impresie bună. Sprijinindu-se 
de trunchiul unui copac, reuși să stea în picioare fără să se legene, dar 
nu era de ajuns. Smulse o tulpină tânără pe care o folosi ca toiag și, 
şchiopătând, porni pe urma fumului. 

Localizarea sursei de foc nu fu o problemă, deşi abia se ținea pe 
picioare. Provenea dintr-o colibă cu acoperiș din stuf, găuri în pereţi în 
loc de ferestre, şi o uşă din nuiele împletite, şi aceea deschisă. În 
interiorul sumar mobilat, un bărbat și o femeie stăteau la masă, 
aşteptând să fiarbă mâncarea. Purtau haine ponosite şi păreau la 


capătul puterilor, la fel ca el. La primă vedere putea veni cu o mulțime 
de sugestii care i-ar fi putut ajuta să-și îmbunătățească modul de trai. 
Un radio cu tranzistori bâzâia în surdină pe o poliţă. Ajunsese unde 
trebuia. 

Încercând să nu facă prea mult zgomot ca să nu îi sperie, se opri 
în pragul ușii, adoptând o mină demnă: 

— Aveţi energie? Lucrez pentru hrană. 

Bărbatul şi femeia se uitară cu ochii holbați și o oarecare teamă 
la robotul avariat, gata să se prăbușească. Nu mai văzuseră cerșetori 
de multă vreme. 

